
                                                  AVIZ

      asupra  propunerii legislative de modificare a Ordonanţei de Urgenţă nr.195/2005 privind protecţia mediului, aprobată cu modificări şi completări prin Legea nr.265/2006
               În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă de modificare a Ordonanţei de Urgenţă nr.195/2005 privind protecţia mediului, aprobată cu modificări şi completări prin Legea nr.265/2006, trimisă cu adresa nr.Pl-x. 286 din 23 aprilie 2007, înregistrată cu nr. 31/477 din 24 aprilie 2007.
              Senatul, în calitate de prima Cameră sesizată a respins propunerea legislativă, în şedinţa din 16 aprilie 2007.

    În conformitate cu dispoziţiile art.75 din Constituţia României,  republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională . 

             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  7 mai 2007.


     Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.3874/18 decembrie 2006, prin care nu susţine adoptarea  acestei iniţiative legislative în forma prezentată şi avizul favorabil al Consiliului Legislativ nr. 1597 din 27 noiembrie 2006.
                 Membrii Comisiei juridice, cu prilejul dezbaterilor, au constatat că iniţiativa legislativă are ca obiect de reglementare modificarea  art.19 din Ordonanţa de urgenţă a Guvernului  nr.195/2005 privind protecţia mediului, aprobată cu modificări prin Legea nr.265/2006, în sensul promovării prin lege, la propunerea autorităţii publice centrale pentru protecţia mediului, şi nu prin hotărâre a Guvernului, a acordului de mediu şi a autorizaţiei/autorizaţiei integrate de mediu solicitate pentru activităţile miniere care utilizează substanţe periculoase în procesul de prelucrare şi concentrare, pentru capacităţi de producţie mai mari de 5 milioane tone/an sau dacă suprafaţa pe care se desfăşoară activitatea este mai mare de 1000 ha, având în vedere impactul semnificativ asupra mediului a acestei activităţi. 

                      În acest context,  Comisia juridică a reţinut faptul că, în conformitate cu dispoziţiile O.U.G nr.195/2005, acordul   de mediu este „actul tehnico-juridic prin care se stabilesc condiţiile de realizare a proiectului, din punctul de vedere al impactului asupra mediului”, iar autorizaţia de mediu reprezintă „ actul tehnic-juridic emis de autorităţile competente pentru protecţia mediului, prin care sunt stabilite condiţiile şi/sau parametrii de funcţionare a unei activităţi existente sau a unei activităţi noi cu posibil impact semnificativ asupra mediului, necesar pentru punerea acesteia în funcţiune.”
                       În considerarea importanţei şi impactului deosebit al unor proiecte sau activităţi, prin excepţie de la procedura obişnuită, ordonanţa de urgenţă a prevăzut ca emiterea acordului sau a autorizaţiei de mediu în cazul acestor proiecte / activităţi să se facă prin hotărâre a Guvernului. De altfel, din analiza art.18 din O.U.G.nr.195/2005 rezultă fără echivoc faptul că natura  juridică a acordului / autorizaţiei de mediu / autorizaţiei integrate de mediu este aceea de act administrativ supus controlului în cadrul procedurii de contencios administrativ prevăzute de Legea contenciosului administrativ nr.554/2004. Ca atare, nu se justifică măsura propusă de iniţiativa legislativă, respectiv aprobarea prin lege a acordului de mediu şi a autorizaţiei integrate de mediu pentru activităţile miniere şi capacităţile de producţie prevăzute la art.19- acte administrative.
                       În urma dezbaterilor Comisia, în unanimitate, a hotărât avizarea negativă a propunerii legislative .

În raport de obiectul şi conţinutul său, propunerea legislativă face parte din categoria legilor organice.

